5 lekker daguitstappies vir Gautengers | Maroela Media
Daar is soveel meer aan Gauteng as net kantoorgeboue en verkeer. As jy jou oor 'n naweek of vakansie by die huis bevind en jou kinders sê al vir die vierde keer "Mamma, ek is verveeld!", hoef jy nie jou goed te pak en kus toe te ry nie.
Gauteng het talle aktiwiteite vir 'n heerlike daguitstappie – van museums tot wildkyk en selfs 'n paar staproetes.
Hier is 'n paar daguitstappies om te oorweeg as jy in Gauteng is:
Cullinan (Foto: Cullinan Toerisme/Facebook)
Cullinan is 'n klein dorpie sowat 'n uur en 'n half se ry uit Johannesburg en selfs nader van Pretoria af, en daar is net genoeg om 'n dag lank besig te bly.
Sir Thomas Cullinan het in 1898 diamante op dié dorpie gevind en het later ook die Premier Diamond Mine daar gestig.
Cullinan is bekend vir sy diamanttoere, wat wissel tussen R150 en R600, maar daar is ook baie ander besienswaardighede buiten die diamantmyn.
Talle historiese geboue en huise, asook heerlike restaurante en snoepwinkels, kan besoek word as jy die strate van Cullinan te voet aanpak.
Wieg van die Mensdom (Foto: Facebook/Cradle of Humankind)
Dié Wêrelderfenisgebied is minder as 'n uur se ry van Johannesburg en is die tuiste van die wêreld se oudste menslike voorouers.
Dagbesoekers kan die Sterkfontein-grotte en die Maropeng-besoekersentrum verken. Dié sentrum is 'n museum wat besoekers op 'n reis deur die geskiedenis van die heelal vat, en 'n kaartjie vir 'n besoek sal altesaam R160 beloop. Die Wieg van die Mensdom is ook 'n pragtige plek om rond te ry en die natuurskoon te geniet.
Dinokeng-wildreservaat (Foto: Facebook/Dinokeng Game Reserve)
By Dinokeng-wildreservaat kan jy die groot vyf van jou voorstoep af besigtig.
'n Groot deel van Dinokeng is oop vir dagbesoekers of mense wat self deur die park wil ry, maar bied ook vele verblyf-opsies indien jy daar wil oornag.
Marievale-voëlreservaat (Foto: André Kleinhans/Facebook)
Geniet 'n rustige dag by 'n pragtige vleiland sowat 'n uur buite Johannesburg, naby Nigel. Toegang tot dié voëlreservaat is gratis en daar is sowat 300 verskillende voëlspesies en 'n verskeidenheid vleiland-diere.
Vir die beste resultate moet besoekers met die sonsopkoms opdaag in 'n motor wat modderige paaie kan hanteer. Nadat jy jou gunsteling-voëls opgespoor het, kan jy in die natuurskoon braai vir ontbyt by die piekniekterrein.
The Wilds (Foto: Facebook/The Wilds Nature Reserve)
Johannesburg se parke is van die stad se mees onderskatte aantreklikhede wat ure se genot inhou.
Spandeer tyd in The Wilds, 'n munisipale natuurreservaat tussen Killarney en Houghton. Die park is vol plante en bome vir skadu en hier en daar is 'n kleurvolle kunswerk wat jou aandag sal trek.
Melville se Koppies-natuurreservaat is nog 'n park en die perfekte plek vir 'n stappie, terwyl jy die silhoeët van die stad in die verte kan sien.
Oorspronklik deur: Heather Mason
Onthou tog net om jou vuurwapen saam te neem as jy die parke gaan besoek – soos by Zoo Lake.
Pretoria se Derdpoort Park is ook 'n minder bekende juweel. As die druk van 'n gemeenskap te veel raak, is dit moontlik om daar te gaan wegkruip vir 'n dag. Dit is groot, met vele digte wegkruipplekke dieper in die park. Elke keer na 'n siësta hier, voel die stowwerige minder stowwerig en weer gereed om die uitdagings van 'n sosiale stelsel aan te pak.